《姑苏城》
明代·李昱

迢迢姑苏城，其势高百雉。古来馀霸习，英雄迭兴废。

一夫起鹾役，遂擅西南利。经国无远图，俄为巨明制。

忆昨鏖战初，矢石飞雨至。杀声相交加，白骨泥沙弃。

敌楼今尚在，往事流水逝。我舟一经过，恍偬如隔世。

俯仰二十载，风物不可记。头黑今已白，感慨夜无寐。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。